**ELŐTERJESZTÉS**

**Szombathely Megyei Jogú Város Közgyűlésének 2023. szeptember 28-i ülésére**

**Javaslat a Szombathely Városi Vásárcsarnok működtetését érintő döntések meghozatalára**

A Szombathely Városi Vásárcsarnok igazgatója az intézmény működtetése kapcsán felmerülő nehézségek miatt két kérelemmel fordult az Önkormányzathoz.

1. **Közalkalmazottak béremelése**

A Szombathely Városi Vásárcsarnokban foglalkoztatott közalkalmazottak bérbesorolását a közalkalmazottak jogállásáról szóló 1992. évi XXXIII. törvény végrehajtásáról a helyi önkormányzatok által fenntartott szolgáltató feladatokat ellátó egyes költségvetési intézményeknél című 77/1993. (V.12.) Korm. rendelet szabályozza.

Az elmúlt évtized során a közalkalmazotti szférában minden ágazatban – oktatási, egészségügyi, szociális, kulturális – történt bérrendezés a dolgozók körében, ágazati jogszabályok módosításával támogatva. A Vásárcsarnok esetében – mint egyéb szolgáltatást végző intézmény – ez nem történt meg, ami az előző évek fluktuációjában nagy mértékben meg is mutatkozott. Folyamatosan munkaerőhiánnyal küzd az intézmény, így a foglalkoztatást a feladatellátás érdekében még megbízási szerződéssel és vállalkozó bevonásával is pótolni kell.

Mivel a hétvégén is üzemelő Vásárcsarnokban a kis létszám mellett a munkavállalóknak többféle tevékenység ellátásában is részt kell venni, a munkabér reálértéke viszont az elmúlt években drasztikusan csökkent, szükségszerű lenne a béremeléssel egyrészt vonzóbbá tenni az üres álláshelyeket (egyúttal új munkatársak felvételével egy állandó munkavállalói közösséget biztosítani), másrészt célként fogalmazódik meg a meglévő dolgozók megtartása.

2022. évben munkakörök átcsoportosításával, egyéni többletterhek vállalásával az intézmény 1,5 fő létszám előirányzatot leadott, és egyéb önkormányzati támogatás nélkül próbált meg egy kisebb béremelést végrehajtani, ám ennek hatása az elmúlt időszakban tapasztalt rendkívül magas infláció következtében abszolút nem érvényesült.

Az intézmény igazgatója abban kéri a Tisztelt Közgyűlés támogatását, hogy 2023. szeptember 1-jei hatállyal a dolgozóknak egységesen havi 50.000,- Ft-os béremelést valósíthasson meg, amelynek összege egy hónapra vetítve – a jelenleg betöltött státuszokkal számolva – SZOCHO-val növelten bruttó 339.000,- Ft lenne. A 2023-as költségvetési évet a bérfejlesztés 3 x 339.000,- Ft, azaz összesen 1.017.000,- Ft-tal érintené, amelyhez a költségvetési forrás biztosítását kérte.

Az intézmény igazgatója által előadott indokokkal egyetértve szükségesnek tartom a Szombathely Városi Vásárcsarnokban foglalkoztatott 6 fő közalkalmazott 2023. szeptember 1-jei hatállyal történő béremelését.

1. **A bérlők energia költség kompenzációja**

A Szombathely Városi Vásárcsarnok 2020/2021-es évi felújítási munkálatai során a villamos hálózati rendszert teljesen újragondolva egy főmérős rendszer került kiépítésre. Az addigi gyakorlattól eltérően – miszerint minden bérlőnek egyedi szerződése volt a szolgáltatóval – a bérlők üzletéhez most almérők tartoznak, és a Vásárcsarnok számlázza nekik tovább fogyasztásuk alapján a 2023. január 1-jétől *jelentősen megemelkedett* (260,- Ft + ÁFA/kWh) villamos energia díjat. Mivel nem rendelkeznek egyedi szerződésekkel, ezért elesnek minden olyan támogatástól, amelyet a Kormány a mikrovállalkozások és a feldolgozóipari tevékenységet végző egyéni vállalkozók, gazdasági társaságok részére működőképességük megőrzése érdekében 2023. június 1. napjától léptetett hatályba (74,11,- Ft + ÁFA/kWh). A maximalizált villamosenergia ár ugyanis a villamos energia versenypiaci árazásával kapcsolatos kérdésekről szóló 238/2023. (VI.19.) Korm. rendelet (a továbbiakban: Korm. rendelet) alapján felhasználónak minősülő jogalanyokat illeti meg, és mivel a bérlők a villamosenergia-kereskedővel kötött közvetlen szerződéssel nem rendelkeznek, így a Korm. rendelet hatálya nem terjed ki rájuk.

Azon bérlők, akik nagy hűtőket, hűtőpultokat, hűtőkamrákat kénytelenek tevékenységükhöz működtetni, a rendkívül magas rezsiköltségeket nem tudják beépíteni az árba – és ezáltal a vásárlókra hárítani ezen költségeket –, és emiatt jelentős versenyhátrányt szenvednek el. A bérlők jelezték, hogy hosszú távon ezek a rezsiszámlák kitermelhetetlenek számukra, és az intézmény segítségét kérték. Felülvizsgálva az újranyitástól számított előző 2 év fogyasztási adatait megállapítható, hogy az energiaköltségek a hűtőket üzemeltető bérlők esetében havonta több százezer forintot elérő többletterhet jelentenek.

A Szombathely Városi Vásárcsarnok igazgatója megvizsgálta annak lehetőségét, hogy a bérlők közvetlenül a villamosenergia-kereskedőtől szerezzék be a villamos-energiát, azonban a projekt fenntartási időszakban (2028-ig) nincs arra mód, hogy a bérlőknek új fővezeték épüljön ki, az áramszolgáltató pedig a külön-külön villanyórák rendszerét nem engedélyezi.

Természetesen az Önkormányzat is fontosnak tartja a Korm. rendeletben meghatározott célt, vagyis a villamosenergia-piacon kialakult indokolatlanul magas árszint hátrányos gazdasági következményei által okozott károk mérséklését, valamint a Vásárcsarnokban a megszokott, széles kínálatot biztosító bérlői kör fenntartását, ezért megvizsgáltuk annak lehetőségét, hogy az Önkormányzat milyen módon tudna segítséget nyújtani az érintett bérlőknek a rendkívül magas rezsiköltségek viselésében.

A rezsiköltségének ellentételezésére ugyanolyan megoldási elv, ún. „sávos rezsitámogatás” kidolgozására teszek javaslatot, mint amelyet a Tisztelt Közgyűlés az egészségügyi alapellátás háziorvosai és fogorvosai vonatkozásában 2023. február 23-i ülésén 54/2023. (II.23.) Kgy. számú határozatával elfogadott. A javaslat a következő: a Szombathely Városi Vásárcsarnok bérlői részére 2023. június 1. napjától 2023. december 31. napjáig terjedő időre – amennyiben a bérlő által a fizetési határidőre a tárgyhónapban esedékes energiaszámlák kiegyenlítésre kerülnek – rezsitámogatást biztosít az alábbi feltételekkel:

* + a rezsiköltségek növekedésének viszonyítási alapja a villamos energia versenypiaci árazásával kapcsolatos kérdésekről szóló 238/2023. (VI.19.) Korm. rendelet szerinti ár: 74,11,- Ft + ÁFA/kWh;
	+ az ellentételezés kezdőpontját a 2023. júniusi fogyasztásról szóló – 2023. júliusban befizetett – energiaszámlák jelentik;
	+ 50.000,- Ft alatti havi növekmény nem kerül kompenzálásra;
	+ a rezsiköltségek havonkénti növekményét alapul véve:
	+ 50.000,- Ft – 200.000,- Ft közötti havi növekmény esetén: 40 %-ot,
	+ 200.000,- Ft – 300.000,- Ft közötti havi növekmény esetén: 45 %-ot,
	+ 300.000,- Ft feletti havi növekmény esetén: 50 %-ot vállal át az önkormányzat.

A sávos energiatámogatás fenti rendszere alapján a II. negyedév havi átlagfogyasztási adatait tekintve az önkormányzati támogatás június hónapra 1.914.762,-Ft támogatást jelentene a bérlőknek. A következő negyedéves leolvasásra szeptember 30-án kerül sor, így a július – szeptember közötti időszak adatait október 1-jén lehet majd pontosítani.

A támogatási rendszer működéshez szükséges forrást a Szombathely Városi Vásárcsarnok költségvetésébe 4 havonkénti kimutatások alapján szükséges átadni.

A rendszer működését 2023. december 31. napjáig javasolom fenntartani, tekintettel arra, hogy a Szombathely Városi Vásárcsarnok a 2024. energia évre vonatkozóan lefolytatott villamos energia közbeszerzés alapján a 2024-es évre 74,31,- Ft + ÁFA/kWh ajánlatot kapott.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2023. szeptember „ ”.**

 **(: Dr. Nemény András :)**

**I.**

**HATÁROZATI JAVASLAT**

**…/2023. (IX.28.) Kgy. számú határozat**

1. Szombathely Megyei Jogú Város Közgyűlése támogatja, hogy a Szombathely Városi Vásárcsarnok az ott foglalkoztatott közalkalmazottak részére 2023. szeptember 1-jei hatállyal egységesen havi 50.000,- Ft-os béremelést valósítson meg.
2. A Közgyűlés az 1. pont szerinti bérfejlesztéshez szükséges forrást az önkormányzat mindenkori költségvetési rendeletében biztosítja.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Stéger Gábor, a Közgazdasági és Adó Osztály vezetője

 Polákovics Marietta, a Szombathely Városi Vásárcsarnok igazgatója)

**Határidő:** 1-2. azonnal

**II.**

**HATÁROZATI JAVASLAT**

**…/2023. (IX.28.) Kgy. számú határozat**

1. Szombathely Megyei Jogú Város Közgyűlése elhatározza, hogy a Szombathely Városi Vásárcsarnok bérlői részére 2023. június 1. napjától 2023. december 31. napjáig terjedő időre – amennyiben a bérlő által a fizetési határidőre a tárgyhónapban esedékes energiaszámlák kiegyenlítésre kerülnek – rezsitámogatást biztosít az alábbi feltételekkel:
	* a rezsiköltségek növekedésének viszonyítási alapja a villamos energia versenypiaci árazásával kapcsolatos kérdésekről szóló 238/2023. (VI.19.) Korm. rendelet szerinti ár: 74,11,- Ft + ÁFA/kWh;
	* az ellentételezés kezdőpontját a 2023. júniusi fogyasztásról szóló – 2023. júliusban befizetett – energiaszámlák jelentik;
	* 50.000,- Ft alatti havi növekmény nem kerül kompenzálásra;
	* a rezsiköltségek havonkénti növekményét alapul véve:
	* 50.000,- Ft – 200.000,- Ft közötti havi növekmény esetén: 40 %-ot,
	* 200.000,- Ft – 300.000,- Ft közötti havi növekmény esetén: 45 %-ot,
	* 300.000,- Ft feletti havi növekmény esetén: 50 %-ot vállal át az önkormányzat.
2. A Közgyűlés egyetért azzal, hogy a rezsitámogatás rendszeréhez szükséges forrás 4 havi kimutatások alapján a Szombathely Városi Vásárcsarnok részére átadásra kerüljön.
3. A Közgyűlés az 1. pont szerinti rezsitámogatáshoz szükséges forrást az önkormányzat 2023. évi költségvetéséről szóló 4/2023. (II.28.) önkormányzati rendeletben biztosítja.
4. A Közgyűlés felhatalmazza a polgármestert és a Szombathely Városi Vásárcsarnok igazgatóját a szükséges intézkedések megtételére.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Stéger Gábor, a Közgazdasági és Adó Osztály vezetője

Polákovics Marietta, a Szombathely Városi Vásárcsarnok igazgatója)

**Határidő:** azonnal (1., 2. és 4. pont)

3. a 2023. évi költségvetési rendelet következő módosításakor